મોતીભાઈના સમર્પણનાં અનેક પાસાંઓ છે. તેમણે આણંદમાં મંદિર કરવા માટે પોતાનું ઘર શાસ્ત્રીજી મહારાજને અર્પણ કરી દીધું હતું. વળી, બ્રહ્મસ્વરૂપ શાસ્ત્રીજી મહારાજની પ્રાગટ્ય ભૂમિ મહેળાવમાં ભવ્ય મંદિર કરીને તેમાં અક્ષર-પુરુષોત્તમ મહારાજને પધરાવવાની પણ મોતીભાઈને અનન્ય ઝંખના હતી. સન 1946માં મહેળાવમાં 25 વિઘાં જમીનમાં ભવ્ય મંદિર કરવામાં મોતીભાઈ ભગવાનદાસે પોતાના હસ્તે જ લખણી શરૂ કરી હતી. જ્યાં વર્ષો પહેલાં શ્રીજીમહારાજ અને સંતોનું અપમાન થયું હતું તે આણંદની બજારમાં ટાવર પાસે અક્ષરપુરુષોત્તમ મહારાજ ને શાસ્ત્રીજી મહારાજનું સન્માન થાય તેવું પણ મોતીભાઈએ શાસ્ત્રીજી મહારાજ પાસે માગેલું. શાસ્ત્રીજી મહારાજના આશીર્વાદથી તેમના એ બધા જ સંકલ્પો પૂર્ણ થયા.